Document ID: 32012R0568

IZVEDBENA UREDBA KOMISIJE (EU) št. 568/2012
z dne 28. junija 2012
o spremembi Uredbe (ES) št. 555/2008 glede predložitve podpornih programov v vinskem sektorju
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1), zlasti člena 103za v povezavi s členom 4 Uredbe,
ob upoštevanju naslednjega:
(1)
Prvi pododstavek člena 103k(1) Uredbe (ES) št. 1234/2007 določa, da mora vsaka država članica iz Priloge Xb k navedeni uredbi Komisiji predložiti osnutek petletnega podpornega programa, ki vključuje ukrepe za pomoč vinskemu sektorju.
(2)
Člen 2(1) Uredbe Komisije (ES) št. 555/2008 z dne 27 junija 2008 o določitvi podrobnih pravil za izvajanje Uredbe Sveta (ES) št. 479/2008 o skupni ureditvi trga za vino glede podpornih programov, trgovine s tretjimi državami in obsega vinogradniških površin ter o izvajanju nadzora v vinskem sektorju (2) določa, da se morajo prvi predloženi podporni programi nanašati na obdobje petih proračunskih let 2009-2013.
(3)
Za pripravo na drugo predložitev osnutka podpornih programov za proračunska leta 2014-2018 je treba določiti okvir in specifične zahteve za novo obdobje programiranja. Določiti je treba tudi rok za drugo predložitev osnutka podpornih programov.
(4)
Treba je določiti rok za države članice, ki bi od leta 2014 želele del zneska iz svojih nacionalnih sredstev prenesti v shemo enotnega plačila, kot je določeno v členu 103o Uredbe (ES) št. 1234/2007.
(5)
Uredbo (ES) št. 555/2008 bi bilo zato treba ustrezno spremeniti.
(6)
Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Uredba (ES) št. 555/2008 se spremeni:
(1)
člen 2 se nadomesti z naslednjim:
„Člen 2
Predložitev podpornih programov
1. Prva predložitev osnutka podpornega programa iz prvega pododstavka člena 103k(1) Uredbe (ES) št. 1234/2007 se nanaša na obdobje petih proračunskih let 2009-2013.
Za obdobje proračunskih let 2014-2018 predložijo države članice Komisiji osnutek podpornega programa do 1. marca 2013. Če se nacionalna sredstva, ki so predvidena od proračunskega leta 2014 naprej, spremenijo po tem datumu, države članice ustrezno prilagodijo podporne programe.
Države članice dajo z elektronskimi sredstvi Komisiji na voljo osnutek svojih podpornih programov na obrazcu iz Priloge I.
Države članice predložijo Komisiji svoje finančne načrte za osnutek podpornega programa iz prvega in drugega pododstavka na obrazcu iz Priloge II.
2. Države članice obvestijo Komisijo o svoji zakonodaji v zvezi z osnutkom podpornih programov iz odstavka 1, potem ko jo sprejmejo ali spremenijo. To se lahko stori z obvestilom Komisiji o spletnem mestu, na katerem je zadevna zakonodaja javno dostopna.
3. Države članice, ki se odločijo za prenos celotnega zneska svojih nacionalnih sredstev od proračunskega leta 2010 naprej in za celotno obdobje iz prvega pododstavka prvega odstavka v shemo enotnega plačila, predložijo obrazec iz Priloge II k tej uredbi, ki ga ustrezno izpolnijo v ustrezni vrstici in ga pred 30. junijem 2008 predložijo enkrat za vselej.
Države članice, ki se odločijo za prenos celotnega zneska svojih nacionalnih sredstev od proračunskega leta 2014 naprej in za celotno obdobje iz drugega pododstavka prvega odstavka v shemo enotnega plačila, predložijo obrazec iz Priloge II, ki ga ustrezno izpolnijo v ustrezni vrstici pred 1. decembrom 2012.
4. Države članice, ki se odločijo za vzpostavitev svojega podpornega programa, v katerega vključijo regionalne posebnosti, lahko predložijo tudi podrobnosti po regijah na obrazcu iz Priloge III.
5. Države članice so odgovorne za izdatke od dne, ko Komisija prejme njihov podporni program, do začetka njegovega izvajanja v skladu s prvim pododstavkom člena 103k(2) Uredbe (ES) št. 1234/2007.“
(2)
Priloge I, II, III, IV, V, VI, VII, VIII, VIIIa in VIIIb se spremenijo v skladu s Prilogo k tej Uredbi.
Člen 2
Začetek veljavnosti
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. junija 2012

Labels: 12
17
5
6